Ketlicy

Ketlicy ( Kittlitz) su hornjołužiska cyrkwinska wjes w sakskim Zhorjelskim wokrjesu a słušeja k městu Lubij. Ewangelska wosadna wjes z nahladnej wosadnej cyrkwju swj. Trojicy a nimale tysac wobydlerjemi leži w Hornjołužiskich honach sewjernje Lubijskeho stareho města.

 Stawizny 
mini|Cyrkej swj. Trojicy w Ketlicach
Prěnje historiske naspomnjenje je z lěta 1160 (Henricus Chideliz). W lěće 1884 měješe wjes po Mukowej statistice 674 wobydlerjow, mjez nimi 229 Serbow (34 %), kiž rěčachu Lubijsku narěč. Arnošt Černik zwěsći 1956 serbski podźěl wobydlerstwa wot jenož hišće 3 %.

Poslednje serbske kemše wotměwachu so pod fararjom Pawołom Mrózakom (1877–1931) w lětomaj 1926/27.<ref>Peter Altmann, Lars-Arne Dannenberg (wud.): Kittlitz. Dorf und Herrschaft in der Geschichte 1160–2010. Görlitz/Zittau, 2010, str. 271.</ref> Na kěrchowje nadeńdu so serbske resp. dwurěčne narowne kamjenje fararjow Jana Renča a Michała Domaški kaž tež serbskeho komponista Korle Awgusta Kocora.

Wot lěta 1895 mějachu Ketlicy zastanišćo při železniskej čarje Lubij–Wóspork, kotraž so 1903 hač do Barta a 1906 hač do Radworja podlěši, hdźež bě z čaru Budyšin–Wojerecy zwjazana. W lěće 1972 bu wosobowy wobchad zastajeny a 1973 so čara mjez Lubijom a Bartom zawrě.

 Ležownostne mjena 

Michał Rostok naliči 1887 slědowace serbske ležownostne mjena: Lišk (lěs), Rybakec hórka, Hórki, Popica (hat), Lug, Hajk.Michał Rostok: Ležownostne mjena. W: ČMS 40 (1887), str. 3–50, tu str. 32 (digitalizat).

Wosobiny
 Narodźili so w Ketlicach 
 Jan Bohuwěr Šołta (1731–1755), filozofiski spisowaćel
 Handrij Wujanc (1814–1877), wučer a awtor
 Měrćin Renč (1853–1911), farar, serbski stawizniski slědźer a kulturny prócowar
 Jan Renč (1856–1916), farar a serbski kulturny prócowar

 Skutkowali we wsy 
 Jurij Šěrc (1634–1674), farar a kěrlušer; 1655–60 diakon w Ketlicach
 Chryša Šlenkar (1674–1728), farar a nabožinski prócowar; 1707–16 diakon w Ketlicach
 Matej Šołta (1691–1773), diakon, pedagog a spisaćel nabožinskich spisow; 1730–73 diakon w Ketlicach
 Jan Jakub Pětška (1743–1823), diakon a wudawar biblije; 1773–1823 diakon w Ketlicach
 Korla Awgust Kocor  (1822–1904), komponist, dirigent a wučer; 1852–88 kantor a wučer w Ketlicach
 Franc Moric Domaška (1862–1931), farar a składnostny spisowaćel; 1892–98 kapłan w Ketlicach
 Wylem Nowy (1870–1933), farar a kulturny prócowar; 1904–10 farar w KetlicachZa dalšich fararjow hlej zapisk wo Ketličanskej cyrkwi.''

 Žórle 

 Wotkaz 

Kategorija:Lubij
Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Prěnje naspomnjenje 1160
Kategorija:Cyrkwinska wjes